钦定古今图书集成/明伦汇编/氏族典/第155卷 > 《廖用贤尚友录》 > 樊世
## 钦定古今图书集成/明伦汇编/氏族典/第155卷 > 《廖用贤尚友录》 > 樊世

按《前秦录》：世本，氐豪也，佐健定关中，有大功，拜特进
姑臧侯。负气倨傲，王猛亲幸用事，勋旧多忌之者，世
于众辱猛曰：“吾辈与先帝共兴事业，而不预事权。君
无汗马之劳，何敢专管大任？吾辈耕之而君食之耶？”
猛曰：“方当使君为宰夫，安直耕稼而已。”世大怒曰：“要
当悬汝头于长安城门，不尔者，吾终不处于世也。”猛
以白坚，坚曰：“必须杀此老氐，然后百寮可肃。”会世入
言事，坚谓猛曰：“吾欲以杨璧尚主。璧何如人也？”世勃
然曰：“杨璧，臣之婿也。婿已久定，陛下安得令之尚主
乎！”猛让世曰：“陛下帝有四海，而君敢竞婚，是为二天
子也，安有上下！”世怒，欲起击猛，左右止之，世遂丑言
大骂。坚由此发怒，命斩之西厩。